Qorti tal-Appell Kriminali Onor. Imħallef Dr. Antonio Mezzapelle LL.D., Mag. (Spettur Jesmond J. Pullicino) iben Alfred, imwieled Pieta', fit-22 ta' April, 1967, detentur tal-karta tal-identita' numru Illum 6 ta' Novembru, 2018. Rat l-akkużi dedotti kontra l-appellant Geatan Mejlak quddiem il-Qorti tal-Maġistrati (Malta): Talli f'dawn il-Gzejjer fis-17 ta' Lulju, 2009 kif wkoll f'dawn l-aħħar sentejn, f'ħinijiet differenti u fi bnadi oħra f'Malta kellu fil-pusses tiegħu r-raża mehuda mill-pjanta cannabis jew xi preparazzjonijiet li jkollhom bħala bażi din ir-raża (skond l-Artikolu 8(a) tal-Kap 101 tal-Liġijiet ta' Malta); kellu fil-pussess tiegħu d-droga eroina speċifikata fl-ewwel skeda tal-Ordinanza dwar il- Mediċini Perikolużi tal-Kapitolu 101 tal-Liġijiet ta' Malta meta ma kienx fil-pussess ta' awtorizzazzjoni għall-importazzjoni jew għall-esportazzjoni maħruġ mit-Tabib Prinċipali tal- Gvern skond id-disposizzjonijiet tar-4 u s-6 Taqsima tal-Ordinanza u meta ma kienx bil-liċenżja jew xort'oħra awtorizzat li jimmanifattura, jew li jforni d-droga msemmija u meta ma kienx b'xi mod ieħor bil-liċenzja mill-President ta' Malta li jkollu d-droga msemmija fil-pussess tiegħu u naqas milli jipprova li d-droga msemmija ġiet fornuta lilu għall-użu tiegħu skond ir-riċetta kif provdut fir-regolamenti msemmija u dan bi ksur tar-regolamenti tal-1939 dwar il-Kontroll Intern tad-Drogi Perikolużi (GN 292/1939) kif sussegwentement emendati u bi ksur ta' l-Ordinanza dwar il-Mediċini Perikoluzi Kap 101 tal-Liġijiet ta' Malta. u aktar talli sar riċediv b'diversi sentenzi mogħtija mill-Qrati ta' Malta, liema sentenzi huma definittivi u ma jistgħux jiġu mibdula. Rat is-sentenza tal-Qorti tal-Maġistrati (Malta) tat-18 ta' Lulju, 2014 fejn il-Qorti wara li rat it- Taqsimiet 4 u 6, l-Artikoli 8 (a), 22(1)(a) u 22 (2) (b) (ii) tal-Kapitolu 101 u r-Regolament 9 tal- GN 292/1939 u l-Artikoli 49 u 50 u 17(b) tal-Kapitolu 9 tal-Liġijiet ta' Malta sabet lill-imputat ħati ta' l-imputazzjonijiet migjuba kontra tiegħu, u kkundannatu għal piena karċerarja ta' sitt (6) xhur ħabs effettivi. Fl-aħħarnett, il-Qorti attirat l-attenzjoni tad-Direttur tal-Facilita Korrettiva ta' Kordin li minħabba l-problema li għandu l-ħati ta' abbuż ta' droga, jeħtieġ li jingħata l-kura kollha meħtieġa minħabba tali problema. Rat ir-rikors tal-appellanti Geatan Mejlak minnu ppreżentat fit-23 ta' Lulju, 2014 fejn talab lil din il-Qorti jogħġobha tirriforma s-sentenza mogħtija billi tibdel u tħassar l-piena inflitta fuqu. Rat l-aggravji tal-appellanti u cioe':- Illi huwa umilment jissottometti li s-sentenza inflitta fuqu tenut kont taċ-ċirkostanzi partikolari u presenti tiegħu hija l' fuq minn dak li jista' jassitih sabiex jirribilita ruħu lura fis- soċjeta' u għalhekk milli huwa jimmerita . Dan qed jingħad l-ewwel fid-dawl tal-fatt li huwa minnu li l-esponenti għandu numru ta' sentenzi kontra tiegħu li huma ta' ċerta portata. għall-fatt indiskuss li fl-ewwel seduta huwa ammetta l-akkużi fil-konfront tiegħu. Biss jrid jingħad li meta wieħed jikkonsidra l-fatti fihom nfushom u cioe l-ammont mhux kbir ta' sustanza misjuba, l-fatt li huwa aċċettat li dan ma huwiex traffikant kif ukoll li għadda minn proċess mediku ta' kemotherapija allura wieħed umilment jissottometti li l-piena inflitta fuqu setgħet ħadet dawn ċ ċirkostanzi in konsiderazzjoni. Dan qiegħed jiġi sottomess invista tal-fatt li s-sistema ġudizzjarja tagħna b'mod partikolari bl- introduzzjoni tal-Att dwar il-Ġustizzja Riparatriċi l-impostazzjoni tagħha tal piena u tal-effett soċjali u riparatorju tagħha inbidlet sew. Dan ma ġiex meħud inkonsiderazzjoni mill-Qorti tal Maġistrati u l-esponenti qiegħed jappella proprju minħabba dan. Rat l-atti kollha tal-kawża. Semgħet it-trattazzjoni tal-partijiet. Rat il-fedina penali aġġornata tal-appellant ezebita mill-prosekuzjoni fuq ordni tal-Qorti. Ikkunsidrat, Illi dan l-appell jirrigwarda l-piena inflitta fuq l-appellant. Illi l-appellant fl-appell tiegħu jagħmel referenza għal li issa hu il-Kapitolu 537 tal-Liġijiet ta' Malta u cioe' l-Att dwar dipendenza fuq id-droga (Trattament mhux priġunerija). Dan daħal fis- seħħ fil-15 t'April, 2015 iġifieri l-Ewwel Qorti ma setgħetx tagħmel użu minnu għax il-każ ġie deċiż fit-18 ta' Lulju, 2014. Illi fix-xhieda tiegħu l-ispettur Jesmond J .Pullicino spejga kif l-appellant mal-ewwel ammetta li d- droga kienet nstabet fil-karozza tiegħu, ma rreżista xejn, ħadem mal-Pulizija fid-dettal u tkellmu fit-tul fl-uffiċju (Fol 17). Illi l-appellant irreġistra ammissjoni għall-akkużi miġjuba kontrih fl-ewwel seduta li kellu quddiem il-Qorti tal-Maġistrati u cioe' fil-5 t'April, 2011. Illi din il-Qorti semgħet lit-tabib George Hammoud jixhed dwar il-problemi mediċi tal-appellant u li mhux ser toqgħod tirrimarka fuqhom hawn. Illi l-appellant għandu fedina penali xejn netta pero' qiegħed fit-triq li jipprova jirriforma ruħu u ikoppera bi sħiħ mal-Pulizija kif anke ikkonferma l-ispettur fix-xhieda tiegħu u ammetta l-akkużi miġjuba fil-konfronti tiegħu. Għaldaqstant din il-Qorti ma tħossx li għandha tiġi inflitta piena karċerarja fil-konfronti tiegħu. Konklużjoni Għaldaqstant u għal dawn ir-raġunijiet, din il-Qorti tikkonferma s-sentenza appellata dwar il- Iżda inkwantu għal piena tħassar u tirrevoka s-sentenza ta' sitt xhur priġunerija u minflok tikkundanna lill-appellant Gaetano Mejlak għal multa ta' ħames mitt Ewro (€500) u dan ai termini tal-Artikolu 22 (2)(b)(ii) tal-Kap 101 tal-Liġijiet ta' Malta. Din il-multa għandha titħallas ratealment permezz ta' pagamenti ta' ħamsin ( €50 ) fix-xahar, l-ewwel pagament għandu jsir fit- 12 ta' Diċembru, 2018 b'dan illi jekk ma jsirx il-ħlas ta' xi waħda mir-rati, l-ammont sħiħ li jkun fadal għandu jkun dovut u jitħallas minnufih u fin-nuqqas ta' tali ħlas, il-bilanċ tal-ammont dovut għandu jkun awtomatikament konvertibbli fi priġunerija. Il-Qorti in oltre, tordna d-distruzzjoni tad-droga li ġiet esebita quddiem il-Qorti tal-Maġistrati taħt il- ħarsien tar-Reġistratur ta' din il-Qorti taħt il-kundizzjonijiet soliti f'dawn il-każijiet. Il-Qorti tiġbed l-attenzjoni tad-direttur tal-ħabs biex jekk l-appellant qed jagħmel jew qed jieħu xi terapija importanti li dan jibqa' jeħoda.